SPOROČILO KOMISIJE SVETU

v skladu s členom 395 Direktive Sveta 2006/112/ES

1.OZADJE

V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli katerikoli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. Ker ta postopek določa odstopanja od splošnih načel DDV, bi morala biti takšna odstopanja sorazmerna in omejena po obsegu.

V dopisu, ki ga je Komisija evidentirala 18. junija 2015, so Republika Avstrija, Republika Bolgarija, Češka republika in Slovaška republika zaprosile za dovoljenje za uvedbo ukrepa, ki odstopa od člena 193 direktive o DDV. V skladu z drugim odstavkom člena 395 navedene direktive je Komisija z dopisom z dne 2. julija 2015 obvestila druge države članice o zahtevi navedenih štirih držav članic. Z dopisom z dne 7. julija 2015 je Komisija obvestila Republiko Avstrijo, Republiko Bolgarijo, Češko republiko in Slovaško republiko, da ima na voljo vse informacije, ki so po njenem mnenju potrebne za presojo zahteve.

Navedene države članice prosijo za dovoljenje za odstopanje od člena 193 direktive o DDV v zvezi z osebo, ki je dolžna plačati DDV davčnim organom, in za uporabo t. i. „mehanizma obrnjene davčne obveznosti“.

2.OBRNJENA DAVČNA OBVEZNOST

Oseba, ki je v skladu s členom 193 direktive o DDV dolžna plačati DDV, je davčni zavezanec, ki dobavlja blago ali opravlja storitev. Namen mehanizma obrnjene davčne obveznosti je prenos navedene dolžnosti na davčnega zavezanca, ki se mu dobavi blago ali opravi storitev.

3.ZAHTEVA

Republika Avstrija, Republika Bolgarija, Češka republika in Slovaška republika prosijo, naj jim v skladu s členom 395 direktive o DDV Svet na predlog Komisije dovoli, da za boj proti goljufijam uporabijo posebni ukrep, ki odstopa od člena 193 direktive o DDV v zvezi z uporabo mehanizma obrnjene davčne obveznosti za vse dobave blaga ali opravljene storitve, ki presegajo 10 000 EUR.

Tako bi lahko zadevne države članice uvedle uporabo mehanizma obrnjene davčne obveznosti za kateri koli sektor, katero koli posamezno vrsto blaga ali storitev po njihovi izbiri, morebiti tudi za celotno nacionalno gospodarstvo. To bi bistveno spremenilo sedanji mehanizem razdrobljenih plačil, ki je eno od temeljnih načel, na katerih temelji sedanji sistem DDV.

4.STALIŠČE KOMISIJE

Ko Komisija prejme zahteve v skladu s členom 395, jih preuči, da bi zagotovila izpolnjevanje osnovnih pogojev za njihovo odobritev, tj. da predlagan poseben ukrep poenostavlja postopke za davčne zavezance in/ali davčno upravo oziroma da predlog preprečuje nekatere vrste davčnih utaj ali izogibanja davkom. V tem okviru se je Komisija vedno odločila za omejen in previden pristop za zagotovitev, da odstopanja ne ogrozijo delovanja splošnega sistema DDV ter so omejena po obsegu, potrebna in sorazmerna.

Ne glede na vprašanje, ali bi bil zahtevani ukrep dejansko učinkovit način za boj proti davčnemu vrtiljaku in drugim vrstam goljufij ali za zmanjšanje vrzeli pri pobiranju DDV na splošno, ter ne glede na neusklajenost, ki bi jo povzročil takšen popolnoma izbirni sistem, je jasno, da tako daljnosežen ukrep presega področje uporabe odstopanja iz člena 395 direktive o DDV. Komisija je že opozorila, da globalne in splošne uporabe mehanizma obrnjene davčne obveznosti, v tem primeru potencialno za vse blago in storitve, ni mogoče več obravnavati kot posebnega ukrepa v smislu prej navedenega člena.

Dokazati je treba, da je uporaba mehanizma obrnjene davčne obveznosti utemeljena zaradi določene vrste goljufij in da ne presega tega, kar je potrebno za boj proti tem goljufijam, to pa nujno pomeni, da mora biti ukrep ciljno usmerjen. V vsakem primeru izključuje možnost uporabe takšnega ukrepa za velike dele gospodarstva ali celo celotno gospodarstvo ter za različne faze proizvodnje in distribucije.

To izhaja iz sodne prakse Sodišča, ki je razsodilo, da morajo biti ukrepi, sprejeti v skladu s členom 395 direktive o DDV za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom, nujno potrebni in primerni za dosego posebnega cilja, ki mu sledijo, ter čim manj vplivati na cilje in načela direktive o DDV.

Glede na splošno področje uporabe zahtevanega ukrepa je jasno, da bi vplival na temeljno načelo razdrobljenih plačil, na katerem temelji usklajeni sistem DDV.

Poleg tega Komisija meni, da bi bilo treba odločitev o kakršni koli bistveni spremembi načel sistema DDV sprejeti na ravni EU v okviru reforme sistema DDV, ne pa prek posameznih nacionalnih rešitev.

5.SKLEPNA UGOTOVITEV